Nestekaasun verottomuus poistuu ensi vuoden alusta.

Lainmuutoksen myötä moottoreissa ja lämmityksessä käytettävästä nestekaasusta ja bionestekaasusta kannetaan niiden energiasisältöön perustuva energiasisältövero ja poltosta syntyvän hiilidioksidin ominaispäästöön perustuva hiilidioksidivero sekä huoltovarmuusmaksu.

Veron suuruus on 21,91 senttiä kilolta.

Muutos ei koske enintään yhden kilon vähittäismyyntipakkauksissa olevaa nestekaasua, joka säilyy verottomana. Näihin sovelletaan kuitenkin edelleen valmisteverotuksen valvontaa ja tuotteiden siirtämistä koskevia säännöksiä.

Nestekaasun käyttötarkoitus ratkaisee verotuksen. Nestekaasun käyttö muun muassa kotitalouksissa, tilojen lämmitykseen, trukkien ja työkoneiden polttoaineena sekä joissakin teollisuusprosesseissa on lainmuutoksen voimaantultua verollista.

Myös nestekaasun pullotuslaitoksella niin yritys- kuin kotitalouskäyttöönkin pullotettu kaasu on aina verollista pieniä pakkauksia lukuun ottamatta.

Nestekaasu on kuitenkin verotonta, jos sitä käytetään teollisessa tuotannossa raaka- tai apuaineena tai välittömästi ensikäytössä tavaran valmistuksessa.

Nestekaasun verottomaan valmistamiseen, jalostamiseen, lähettämiseen tai vastaanottamiseen ja varastoimiseen täytyy olla valmisteverotuslaissa tarkoitettu lupa. Nestekaasun valmistajien, maahantuojien ja tukkumyyjien on hankittava nämä valmisteveroluvat toimintaansa varten Tullilta.

Lupia koskevat hakemukset on riittävän käsittelyajan varaamiseksi syytä toimittaa Tullille viimeistään syyskuun loppuun mennessä.